text: Politiet efterforsker dødsfald nær Sønderborg som drab
  04 juni 2013 kl. 13.39
  En 29-årig mand er fundet død i sin lejlighed nær Sønderborg. Politiet efterforsker sagen som drab.
  Syd- og Sønderjyllands Politi efterforsker nu et muligt drab nær Sønderborg, efter at en 29-årig mand tirsdag morgen blev fundet død i sin lejlighed på Freltofte i Ragebøl.
  - Vi blev kaldt ud til mandens lejlighed tirsdag morgen, og vi efterforsker sagen som drab, indtil vi har fastslået dødsårsagen, siger kommunikationsrådgiver Helle Lundberg fra Syd- og Sønderjyllands Politi til Ritzau.
  - Men jeg kan ikke sige mere på nuværende tidspunkt.
  Politiet forventer, at den afdøde skal obduceres onsdag for at fastslå dødsårsagen.
  Ifølge Ekstra Bladets oplysninger blev manden, der angiveligt er af polsk afstamning, fundet af en nabo.
  Naboen havde de seneste dage undret sig over, at døren ind til mandens lejlighed stod på klem.
  Tirsdag har politiets obduktion af en 57-årig mand, som mandag blev fundet død i sin lejlighed i Fredericia, vist, at han blev dræbt af knivstik.
  I den sag har lokalpolitiet i Fredericia allerede anholdt to mænd fra byen og sigtet dem for drabet. De skal begge i grundlovsforhør tirsdag eftermiddag.
  